সংঘর্ষবিরতি নিয়ে ভারতের বক্তব্যকেই সিলমোহর পাকিস্তানের!

ওয়েব ডেস্ক : অপারেশ সিঁদুরের (Operation Sindoor) পর সংঘর্ষবিরতি নিয়ে এবার ভারতের সুরে সুর মেলাল পাকিস্তান (Pakistan)। মার্কিন প্রেসিডেন্ট ডোনাল্ড ট্রাম্প (Donald Trump) বার বার দাবি করে এসেছেন, তিনিই এই যুদ্ধ থামিয়েছেন। কিন্তু ভারতের তরফে এই দাবি খারিজ করা হয়েছিল। এবার পাকিস্তানের বিদেশমন্ত্রী ইশক দার (Ishaq Dar) এনিয়ে বলেলেন, ভারত কখনই তৃতীয় পক্ষের মধ্যস্থতায় রাজি হয়নি। ফলে ট্রাম্পের দাবি একপ্রকার উড়িয়ে দিলেন পাক বিদেশমন্ত্রী।

সম্প্রতি আল জাজিরাকে দেওয়া এক সাক্ষাৎকারে পাক বিদেশ মন্ত্রী বলেন, “ভারত (India) কখনও কোনও তৃতীয় পক্ষের মধ্যস্থতায় রাজি হয়নি”। এর পরে তাঁকে প্রশ্ন করা হয়েছিল, ভারতের সঙ্গে কি কোনও শান্তি আলোচনা চলছে? কোন তৃতীয় পক্ষ কি জড়িত আছে? আপনি কি তৃতীয় পক্ষের জড়িত থাকার জন্য রাজি? এই প্রশ্নের উত্তরে দার বলেন, “আমরা তৃতীয় পক্ষের জড়িত থাকার ব্যাপারে আপত্তি করি না, তবে ভারত স্পষ্টভাবে বলে আসছে যে এটি একটি দ্বিপাক্ষিক বিষয়। আমাদের দ্বিপাক্ষিক বিষয়ে কোনও আপত্তি নেই। তবে বেশ কিছু বিষয়ে স্পষ্ট আলোচনা চাই। সন্ত্রাসবাদ, বাণিজ্য, অর্থনীতি, জম্মু ও কাশ্মীর, এই সমস্ত বিষয় নিয়ে আমরা আগে আলোচনা করেছি।”

আরও খবর : গাজা শহরের ভিতরে প্রবেশ করল ইজরায়েলি সেনা, মৃত ৭৮!

পাকিস্তানের বিদেশ মন্ত্রী আরও বলেছেন, আমেরিকার (America) তরফে যুদ্ধবিরতির প্রস্তাব এসেছিল। ভারত (India) ও পাকিস্তানের (Pakistan) মধ্যে আলোচনার পরামর্শও দেওয়া হয়েছিল। দার আরও বলেছেন, মার্কিন পররাষ্ট্রমন্ত্রী মার্কো রুবিওকে ট্রাম্পের মধ্যস্থতার দাবি সম্পর্কে জিজ্ঞাসা করেছিল পাকিস্তান। তখন তিনি স্পষ্টভাবে স্পষ্ট করে বলেছিলেন যে ভারত সর্বদা এটিকে একটি “দ্বিপাক্ষিক বিষয়” হিসেবেই দেখেছে।

উল্লেখ্য, কাশ্মীর ইস্যুকে প্রথম থেকে ভারত ও পাকিস্তানের মধ্যে দ্বিপাক্ষিক ইস্যু হিসাবেই তুলে ধরেছে ভারত। অন্যান্য দেশ মাঝে মধ্যে এ নিয়ে মধ্যস্থতা করার কথা বললেও, ভারত প্রথম থেকেই তা মেনে নেয়নি। তবে এই বিষয়টিকে বার বার আন্তর্জাতিক মঞ্চে তুলে ধরার চেষ্টা করেছে পাকিস্তান। কিন্তু কোনও লাভ হয়নি। অন্যদিকে এবার দুই দেশের মধ্যে সংঘর্ষ নিয়ে নয়াদিল্লির সুরেই সুর মেলাল পাকিস্তান।